b'\n_START_ARTICLE_\nSinikoiratilapia\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nSinikoiratilapiat kasvavat noin 10\xc2\xa0cm pitkiksi. Lajista on useita v\xc3\xa4rimuunnoksia, joista yleisimm\xc3\xa4t ovat niin sanotut "Cobue", "Mbweca" ja Thumbin saaren muunnos. Cobue-muotoinen sinikoiratilapia on tyypillisesti vatsastaan hopeanharmaa ja sel\xc3\xa4st\xc3\xa4\xc3\xa4n keltainen. Koko ruumiin alueella kulkee pystyj\xc3\xa4 sinisi\xc3\xa4 tai mustia viiruja. Toisinaan tavataan my\xc3\xb6s albiinoyksil\xc3\xb6it\xc3\xa4. Mbweca-muotoinen kala on v\xc3\xa4rilt\xc3\xa4\xc3\xa4n rusehtavan keltainen ja pystyviirut ovat mustat. Naaras voi olla jopa l\xc3\xa4hes t\xc3\xa4ysin musta. Thumbin saaren l\xc3\xa4hell\xc3\xa4 el\xc3\xa4v\xc3\xa4t yksil\xc3\xb6t ovat pohjav\xc3\xa4rilt\xc3\xa4\xc3\xa4n mustia ja viirut ovat kirkkaansinisi\xc3\xa4.\n_START_SECTION_\nK\xc3\xa4ytt\xc3\xa4ytyminen\n_START_PARAGRAPH_\nSinikoiratilapia k\xc3\xa4ytt\xc3\xa4ytyy monia muita kirjoahvenlajeja rauhallisemmin muita kaloja kohtaan. Kalat saattavat kuitenkin olla aggressiivisia oman lajinsa edustajia kohtaan kutuaikanaan tai puolustaessaan reviiri\xc3\xa4\xc3\xa4n, joka on erityisesti koiraille t\xc3\xa4rke\xc3\xa4.\n_START_SECTION_\nVesiolot ja ravinto\n_START_PARAGRAPH_\nSinikoiratilapiat viihtyv\xc3\xa4t parhaiten vedess\xc3\xa4, jonka l\xc3\xa4mp\xc3\xb6tila on noin 23\xe2\x80\x9327\xc2\xa0\xc2\xb0C ja pH noin 8,0\xe2\x80\x938,5. Lajin luonnollinen elinymp\xc3\xa4rist\xc3\xb6 on kivikkopohjainen, joten akvaarionkin olisi hyv\xc3\xa4 sis\xc3\xa4lt\xc3\xa4\xc3\xa4 kivi\xc3\xa4. Ravintonaan laji k\xc3\xa4ytt\xc3\xa4\xc3\xa4 el\xc3\xa4inplanktonia.'